Gewan ich ze minnen ie gv̊ten wan (Mit aufgelösten Abbreviaturen)
Gewan ich ze minnen ie gv̊ten wan·
nv han ich von ir werden trost noh gedingen·
wan ich en weis wie mir sule gelingen·
sit ich si mac weder lâssen noh han·
mir ist als dem der vf den bǒm da stiget
vnd niht hoher mac vnd da mitten belibet·
vnd ǒch mit nihte wider komen kan
vnd also die zit mit sorgen hine vertribet·

Mir ist als dem der da hat gewant·
sinen můt an ein spil vnd er da mitte verlúset·
vnd ers verswert ze spate ers doch verkúset·
also han ich zespate erkant·
der grossen liste die minne wider mich hat
mit schonen geberden si mich zv̊ ir brahte·
vnd leitet mich als boͤse geltere tůt
der wol geheisset vnd geltes nie gedahte·

Min frowe sol lan nv den gewin·
das ich ir diene wan ich mac es miden·
e· doch bitte ich si das sis gerůche liden·
so wirret mir niht dú not die ich lidende bin·
wil aber si mich von ir vertriben
ir schoͤner grv̊s scheidet mich von ir libe·
noh dannoch fúrhte ich mere
das si mich von allen minen freuden vertribe·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse